b'\n_START_ARTICLE_\nSuprasl\xc4\x97 (miestas)\n_START_SECTION_\nIstorija\n_START_PARAGRAPH_\nNuo V a. pr. m. e. iki X a. \xc5\xa1iose vietov\xc4\x97se gyveno lietuviams artima balt\xc5\xb3 gentis - jotvingiai. Nuo XIII a.-XIV a. iki 1795 m. priklaus\xc4\x97 Lietuvos Did\xc5\xbeiosios Kunigaik\xc5\xa1tyst\xc4\x97s Trak\xc5\xb3 vaivadijai. 1501 m. \xc5\xa1ioje vietov\xc4\x97je i\xc5\xa1 Grudeko atvyk\xc4\x99 vienuoliai prad\xc4\x97jo Supraslio sta\xc4\x8diatiki\xc5\xb3 vienuolyno statybas. Statybas finansavo Naugarduko vaivada Aleksandras Chodkevi\xc4\x8dius. 1504 m. karalius Aleksandras Jogailaitis savo \xc4\xafsaku patvirtino vienuolyno statybas, 1509 m. karalius \xc5\xbdygimantas Senasis dar kart\xc4\x85 patvirtino \xc5\xa1\xc4\xaf leidim\xc4\x85. Vienuolyno bibliotekoje buvo kaupiami \xc4\xafvair\xc5\xabs ra\xc5\xa1tai ir knygos. \xc5\xbdymiausias eksponatas buvo XI a.-XII a. para\xc5\xa1ytas Suprasl\xc4\x97s kodeksas. 1609 m. vienuolynas atiteko unitams ir tapo j\xc5\xb3 kult\xc5\xabros centru. Nuo 1795 m. iki 1807 m. priklaus\xc4\x97 Pr\xc5\xabsijos karalyst\xc4\x97s Naujosios Ryt\xc5\xb3 Pr\xc5\xabsijos Balstog\xc4\x97s departamentui. 1807-1842\xc2\xa0m. priklaus\xc4\x97 Rusijos imperijos, Balstog\xc4\x97s sri\xc4\x8diai, 1842-1914\xc2\xa0m. Gardino gubernijai. 1824 m. vienuolyno valdymas atimtas i\xc5\xa1 unit\xc5\xb3 ir perduotas sta\xc4\x8diatikiams. 1834 m. mieste \xc4\xafkurta milo gamykla. XIX a. pirmoje pus\xc4\x97je gyvenvietei suteiktos miesto teis\xc4\x97s. 1906 m. \xc4\xafkurta Supraslio \xc5\xa0v. Trejyb\xc4\x97s parapija. Nuo 1914 m. iki 1919 m. priklaus\xc4\x97 Vokietijos imperijos Oberosto sri\xc4\x8diai. 1919-1939 m. priklaus\xc4\x97 Lenkijos tarpukario Balstog\xc4\x97s vaivadijai. 1939\xe2\x80\x931941\xc2\xa0m. priklaus\xc4\x97 Taryb\xc5\xb3 S\xc4\x85jungos Baltarusijos TSR, Balstog\xc4\x97s srities, Balstog\xc4\x97s rajonui. 1941\xe2\x80\x931945\xc2\xa0m. priklaus\xc4\x97 Tre\xc4\x8diojo Reicho, Balstog\xc4\x97s sri\xc4\x8diai. Nuo 1945 m. priklauso Lenkijai. 1945-1999 m. priklaus\xc4\x97 Balstog\xc4\x97s vaivadijai. 1984 m. \xc4\xafkurta Supraslio \xc5\xa0v. Apa\xc5\xa1talo Jono parapija. 2003 m. kovo 12 d. prad\xc4\x97tas naudoti Supraslio miesto herbas ir Supraslio miesto v\xc4\x97liava. 2004 m. rugs\xc4\x97jo 16 d. \xc4\xafkurta Supraslio sta\xc4\x8diatiki\xc5\xb3 akademija. 2005 m. \xc4\xafkurta Supraslio Marijos Lenkijos Karalien\xc4\x97s parapija.'